Il-ġmiel tas-swar tal-Birgu kompla jinkixef bix-xogħol ta’ restawr estensiv li qed isir. Periti responsabbli mix-xogħlijiet spjegaw li dan il-proġett hu parti minn proġett akbar li jinkludi r-riabilitazzjoni tal-foss u anke l-Collacchio, żona li fl-imgħoddi kienet riservata biss għall-Kavallieri ta’ San Ġwann. Is-Sibt u l-Ħadd li ġej il-pubbliku se jkun jista’ jara u japprezza r-restawr li għaddej fil-Birgu b’ċans ukoll li jżur postijiet li l-pubbliku qatt ma daħal fihom. Il-Perit Hermann Bonnici qal li l-pjanti ta’ żmien il-Kavallieiri wrew li s-sur li naraw illum mhux dak oriġinali ta’ żmien l-Assedju l-Kbir. Fil-fatt qal li waqt li kien għaddej ix-xogħol instab il-kapunier, li huwa l-passaġġ minn fejn kienu jagħdu s-suldati biex minn wara tal-fortifikazzjoni jaslu għal parti ta’ quddiem tas-swar. Il-kapunier kien mirdum f’minn tal-inqas żewġ sulari ta’ terrapin. Għaldaqstant, għal tmiem il-ġimgħa qed isir rikosktruzzjoni żgħira li se tagħti ħjiel ta’ kif kien jaħdem il-kapunier. Il-Periti spjegaw li permezz tar-restawr li sar ħareġ il-profil oriġinali tal-foss, li f’partijiet minnhom huwa doppju. Il-pjan hu li meta jkun fil-foss jintrama passaġġ fin-nofs li jġonġi Bormla, l-Birgu u l-Kalkara. Għall-ewwel darba se jinfetaħ għall-pubbliku passaġġ li mill-kapunier fil-foss iwassal għall-qalba tal-Birgu. Fi żmien it-tieni gwerra dinjija il-Ġirbin ħafru xelter mal-ġenb ta’ dan il-passaġġ biex jistkennu mill-bombi tal-għadu. Il-Perit Amanda de Giovanni spjegat li għall-ewwel darba minn wara t-tieni gwerra dinjija infetaħ l-aċċess għall-Posta ta’ Kastilja. Fi tmim il-ġimgħa se jkun f’kull post fejn sar ix-xogħol inkluż il-pavimentar tal-Collacchio, se jkun hemm esibizzjonijiet ta’ snajja u teknika użatt għar-resawr ta’ monumenti storiċi. Għal dan l-avveniment se jkun hemm ukoll rappreżentazzjonijiet fit-toroq u artisti li fuq it-tila se jirrapreżentaw l-ambjent ta’ din il-belt. Ix-xogħol fil-Birgu huwa parti minn proġett ta’ €40 miljun li parti kbira minnhom huma spiża tal-Unjoni Ewropea. Il-proġett jinkludi r-restawr u l-konsolidazzjoni tas-swar tal-Imdina, il-Belt u ċ-Ċitadella.